1993-98թթ-ին տնտեսության աճն ապահովվում էր հիմնականում գյուղատնտեսության և առևտրի հաշվին: Սկսած 1999թ-ից տնտեսության ճյուղային զարգացումները տեղափոխվեցին նոր որակական հարթություն: ՀՆԱ կայուն աճը ապահովվում էր ի հաշիվ արդյունաբերության, շինարարության և այս ճյուղերը սպասարկող ծառայությունների բարձր աճի: Երկրում կայուն ֆինանսական իրավիճակ էր, ինչի արդյունքում գնաճն էլ արդեն կանխատեսելի երևույթ էր և չէր անցնում 3 տոկոսի մակարդակը: Սկսած 1998թ-ից, նախորդ տարիների համեմատ Հայկական դրամը ունեցել է չափավոր արժեզրկման տեմպեր` տարեկան շուրջ 2,8 տոկոս, 1995-97թթ-ի 18,1 տոկոսի համեմատ: 2004 թ-ից ՀՀ դրամի փոխարժեքի վարքագիծը շրջադարձվեց և դրամն սկսեց արժևորվել ԱՄՆ դոլարի նկատմամբ: Այդ տարիներին Հայստանի բնակիչների մեջ մի կատակ զրույց էր շրջում, որն ինքնին լավատեսական տրամադրությունների մասին է խոսում: "Եթե այդպես էլի մի քանի տարի շարունակվի, այստեղից 100 դրամ կուղարկենք Ամերիկա ու մեր բարեկամներին կասենք` դարձրեք 1000 դոլար, յոլա գնացեք, մինչև մի 200 դրամ էլ ուղարկենք":